SKRIFTLIG FORESPØRGSEL E-1242/01

af Juan Naranjo Escobar (PPE-DE) til Kommissionen

(26. april 2001)

Om: Telemedicin i Europa

Anvendelsen af den moderne informationsteknologi var emnet for den første internationale kongres for telemedicin, som netop er blevet afholdt i Madrid. De første resultater viser, at med anvendelse af telekonsultationer i form af videokonferencer, falder antallet af planlagte hospitalsindlæggelser med 75 % og besøg på skadestuer med op til 90 %.

På Severo Ochoa-hospitalet i Madrid er der siden 1999 i samarbejdet med en gruppe, der beskæftiger sig med bioteknologi og telemedicin fra Complutense-universitetet i samme by, blevet gennemført forsøg med telemedicin i forbindelse med dialyse i hjemmet inden for rammerne af Attract-projektet, som finansieres af EU. Der er tale om det første forsøg af sin art i Europa. Til gengæld anvendes telemedicin i lande som USA og Canada på vidtstrakte områder.

Hvordan vurderer Kommissionen anvendelsen af telemedicin, sådan som den foregår i Europa? Hvordan vil Kommissionen i givet fald fremme en generel anvendelse af telemedicin i Europa, og hvordan kan vi hale ind på det forspring, som USA og Canada har fået?

Svar afgivet på Kommissionens vegne af Erkki Liikanen

(3. september 2001)

Analyse af situationen, hvad angår privat gennemførelse af omkostningseffektiv telemedicin i nordamerikanske lande og i Europa får Kommissionen til at konkludere, at den europæiske situation på dette område er opmuntrende sammenlignet med situationen i Nordamerika.

Forskning med støtte fra Kommissionen (navnlig siden det tredje rammeprogram for forskning og teknologisk udvikling (FTU)) har spillet en klart påviselig rolle: Nogle projektprodukter er allerede i handelen i medlemsstaterne m.m. Anvendelsen af telemedicin er et meget vigtigt redskab i plejen af den ældre del af befolkningen og personer, der lider af kroniske sygdomme.

Telepatologi- og teleradiologiapplikationer, som gør det muligt at foretage fjernkonsultationer og anmodninger om endnu en læges udtalelse er i handelen og det selskab, som sælger disse redskaber, har også til hensigt at sælge dem i De Forenede Stater. En applikation, der er udviklet med henblik på elektronisk styring af kliniske forsøg er blevet underkastet en intensiv validering (6 000 hjertepatienter) og bruges i lægemiddelvirksomheder til verdensomspændende klinisk forskning. Dette produkt er markedsledende på sit område. Det selskab, der varetager markedsføringen heraf er vokset fra opstart efter et projekt med Kommissionens støtte til et selskab med et personale på 30 personer på nuværende tidspunkt. Et tredje selskab blev grundlagt som opfølgning efter udviklingen af et patientjournalsystem. Det bør bemærkes, at de tre nævnte selskaber har samarbejdet for at opnå en konkurrencedygtig kritisk masse. De tre ovennævnte produkter er derfor integrerede og kommer snart i handelen som en integreret produktlinje. Validering af denne integrering er netop afsluttet: De tre ovennævnte produkter fungerer integreret i den transplantationsportal, der anvendes til at matche donorer og modtagere af nyrer og i mindre grad levertransplantation i nogle vest- og østeuropæiske lande.

Ovennævnte er blev et eksempel på vellykket EF-støttet forskning inden for telemedicin.

Der er endvidere konstant udveksling mellem forskere i nordamerikanske lande og Europa. Europæiske projekter deltager regelmæssigt i internationale telemedicinkonferencer.

Kommissionen er endvidere i færd med at identificere flaskehalse, når det drejer sig om bredere gennemførelse af de produkter, for hvilke resultaterne er blevet valideret med vellykket resultat. Et potentielt initiativ er tilrettelæggelse af en samordnet fællesskabsfremgangsmåde mod større brugergrupper, f.eks. sammenslutninger af sundheds- og plejefag og lægemiddelvirksomheder for at sikre, at både omkostningseffektivitet og medicinske fordele valideres og udnyttes fuldt ud.

Resultaterne af en sådan indsats kan skabe de nødvendige data og motiveringer, som gør det muligt for medlemsstaterne at tilpasse deres gennemførelsesstrategier. Kommissionen har i denne forbindelse allerede siden det fjerde FTU-rammeprogram (1994-1998) oprettet en arbejdsgruppe bestående af repræsentanter fra medlemsstaternes sundhedsministerier (benævnt sundhedsarbejdsgruppen). De nationale repræsentanter er blevet anmodet om at formulere eksisterende nationale strategiplaner vedrørende gennemførelse af sundhedstelematik inklusive telemedicin i Europa.

En genpart af telemedicinglossaret, et arbejdsdokument, tredje udgave, som bl.a. resumerer resultaterne efter projekt, sendes direkte til det ærede medlem og til Parlamentets sekretariat.